樂理

音樂理論（粵音：jam1 ngok6 lei5 leon6；英文：music theory），簡稱樂理，泛指對音樂嘅理論性質研究。喺最基本上，樂理研究集中於藝術方面嘅思考：研究者會留意一段音樂嗰啲聲嘅物理性質－包括係啲音符嘅音高（音高反映一吓聲嘅頻率）同埋首音樂嘅節奏（簡單講係指啲聲喺時間當中嘅擺位）呀噉；佢哋會用樂譜嚟表達呢啲性質，例如根據現代慣例，一個音符喺條五線譜上面位置有幾高表示個音符嘅音高，個音符位置愈高表示佢愈高音。清楚記錄咗一首樂曲嘅物理性質之後，研究者就會分析呢啲物理性質會點樣影響首曲係咪「有美感」－係咪能夠令聽嘅人有賞心悅耳嘅感受。
除咗藝術性質嘅研究之外，樂理仲可以包埋哲學同科學層面嘅思考：喺哲學方面，「乜嘢係音樂」呢條定義上嘅問題到咗廿一世紀初都仲係有好多學者喺度詏緊，例如曾經有人提出音樂可以定義做「一段有組織嘅聲」，但話咁快就俾人指出佢個定義有甩漏－人講嘢嘅聲都係一段段有組織嘅聲，所以啲學者跟住又開始咗對音樂嘅定義作出爭辯，而且音樂係門藝術，所以美感呢樣嘢一般都認為對音樂嚟講好緊要，但「靚」呢個概念要點定義又係一條大問題；响另一方面，由 19 世紀中開始就有人對音樂做科學性質嘅研究，音樂心理學嘗試將心理學上嘅知識應用落去音樂嗰度，簡單例子有用心理實驗方法剖析音樂引起嘅感知體驗同邊啲腦區有啦掕。廣義上，呢啲哲學同科學性質嘅研究冚唪唥都屬樂理嘅範疇之內。
樂理呢家嘢歷史好悠久：根據考古學上嘅研究，早喺公元前1,500 年咁古老嘅兩河流域文明嗰時經已有人喺度對音樂作出理論思考，會用佢哋嘅一套行話表達音樂上嘅概念；而廿一世紀分析音樂嗰陣實會用到嘅五線譜就最少可以追溯到去 11 世紀早期（即係中世紀中期）嘅意大利嗰度。到咗廿一世紀初，樂理經已成為咗套龐大嘅理論體系，有齊成套樂譜方法嚟表示同記錄音樂，而對於樂理嘅藝術、哲學同科學研究仲產生咗大量嘅文獻資料－鍾意音樂嘅學者同第啲工作者都會寫文獻嚟傾樂理方面嘅嘢，交流對音樂嘅見解。
樂理定位上係「針對音樂嘅理論性質研究」，所以思考樂理最基本嘅，就係首先要答咗呢條定義嘅問題先：
呢條問題就噉睇好似好簡單，但就算到咗廿一世紀初，音樂嘅定義喺音樂哲學上都仲係一條廣受爭議嘅問題。例如喺廿世紀曾經有人主張音樂可以定義做有組織嘅聲，但話咁快就有人發覺呢個定義唔掂－人講嘢產生嘅聲都係一種有組織嘅聲，語言會有文法，指定邊啲句子可以接受邊啲句子唔可以，即係話呢個定義包埋一啲直覺上認為應該唔屬於音樂嘅嘢，所以唔可以攞嚟做音樂嘅定義。又有啲定義嘗試由美感嘅角度出發，將音樂定義做「有組織得嚟又有美感嘅聲」，但又有個問題係美感呢家嘢相當主觀，而一般認為定義最好應該係要客觀嘅。
雖然有呢啲定義上嘅問題，但學界一般冇人會否定音樂係一種有組織嘅聲：有組織嘅聲唔係全部都係音樂，但音樂全部都係有組織嘅聲，而淨係基於呢點，樂理研究者經已可以郁手做分析－例如「有組織嘅聲」冚唪唥都可以有音高同節奏等嘅特性，無論最後音樂嘅定義係乜，樂理都應該要分析有組織嘅聲嘅呢啲特性。樂理上嘅思考會對音樂嘅聲特性作出抽象化（理論定義上就係抽象化嘅研究），將唔同嘅聲特性轉化做一個個嘅概念，用嚟對音樂作出思考，包括係諗
... 等等嘅問題。
音高簡單講係指一個音符（簡單講係一吓聲）聽落有幾「高」。技術化啲噉講嘅話，音高係指人腦對一個音符嘅頻率嘅感受：聲本質上係一種波動（聲波），而頻率係波動會有嘅特性，喺現代聲學上有得精確噉量度；實證嘅研究表明，如果一吓聲嘅頻率高（例如 880Hz），聽嘅人會覺得吓聲「高音」，而相反如果一吓聲嘅頻率低（例如 55 Hz），聽嘅人會覺得吓聲「低音」；不過要留意嘅係，對音高嘅判斷亦有些少主觀，人對一個音符嘅音高嘅感知可以受好多因素左右，例如周圍其他音符嘅音高，就有可能左右一個人對一個音符嘅音高嘅判斷（睇埋相對音高）。
音高呢家嘢有得做標準化。喺現代樂理上，玩音樂嘅人多數會用羅馬字母嚟表達啲聲嘅音高，即係用C、D、E、F... 噉嘅方法嚟表示每個音符嘅音高，方便啲人做樂理上嘅討論；佢哋跟住仲會做標準化，講明每個音高對應幾高頻率嘅聲，而表示一個音高嘅每個字母（C、D、E...）就算係一個音名，每一對相鄰而且相同音名嘅音符之間嘅距離係一個八度咁遠。舉個例說明，中 C係最出名嘅音高之一，亦係啲人學鋼琴嗰陣通常第一個會彈嘅聲，頻率係 261.626 Hz 左右；中 C 係所謂嘅 C4，佢對上嗰個 C 音係所謂嘅 C5，C4同 C5音名上相同，係兩個相鄰嘅 C 音，而 C4同 C5之間相距一個八度咁遠，「八度」意思即係話 C5喺頻率上係 C4嘅兩倍咁多。
廿一世紀初嘅樂譜會用一個音符喺條五線譜上面嘅高度嚟表示個音符嘅音高：一條五線譜會由五條打橫嘅直線組成，五條直線之間會形成四條空白嘅空間，一個音符個「頭」一係喺正其中一條（畫低咗或者假想嘅）打橫直線上面、一係喺其中一條打橫空間裏面俾其中兩條直線夾住，而個「頭」嘅位置愈高就表示個音符愈高音；一張樂譜嘅每行都會有兩條五線譜一上一下，中 C 就係位於上五線譜對落嘅位嗰度（睇附圖）。响演奏一段音樂嗰時，演奏嘅人要望住張樂譜－或者事先背熟咗張樂譜－並且順序一吓一吓噉彈出每一個音符，途中每一吓音符佢手指撳緊邊個位（多數樂器）或者彈緊邊條弦（例如結他同豎琴）等嘅動作就會決定件樂器發出幾高音嘅聲。以下係基本C 大調嗰啲音高喺樂譜入面嘅樣：
音符可以按音高特性嚟分做一組組，分做唔同嘅音階。一隻音階包含一組喺五線譜上面跟音高順序排（由低至高或者由高至低都得）嘅音符，通常會係大約一個八度咁長，例如頭先提到嘅C 大調就係世上最常用嘅音階之一，C 大調以C 音做基礎，將組音階裏面嗰啲聲由 C、D、E、F... 噉低至高排，每個音符比打前嗰個高一個大二度，最高嗰個音符高最低嗰個大約一個八度。啲學樂器嘅人响彈 C 大調嗰陣，一般第一吓會彈中 C個音，跟住手指下一吓就彈喺中 C 對上嗰個 D... 如此類推。樂譜一般都會有調號，即係喺五線譜左上角有一柞升號同降號標明段音樂屬邊款音階。
音階可以分做兩大類－大調同小調：
貝多芬首名曲《月光奏鳴曲》正式嘅名係《C♯ 小調第 14 號鋼琴奏鳴曲》，第一同第三樂章用咗C♯ 小調。以下係月光奏鳴曲第一樂章其中一段嘅樂譜：
音階呢個概念喺實際嘅音樂應用－例如係演奏同作曲呀噉－上都相當有用：事實表明咗，常用嗰啲音階嘅音符一齊彈出嚟嗰時傾向會係俾人覺得好聽順耳嘅，而且一般認為，唔同音階產生嘅情緒都唔同，例如啲小調好多時俾人話係反映緊哀愁等陰暗嘅情緒，所以啲人作起曲上嚟好興幫自己首曲揀返隻音階先—「我想作一首喺情緒上係噉噉噉嘅樂曲，所以用呢隻音階...」；除此之外，因為受歡迎嘅樂曲往往都係會將同一隻音階嘅音符擺埋一齊用，亦即係話例如一個彈鋼琴嘅人如果知道跟住落嚟嗰段音樂係邊隻音階，佢就可以臨要彈嗰段之前將隻手移去隻音階嗰柞音符對應嗰啲 key 嗰度，等自己能夠更加快噉移去下一段。
和音係指有兩個或者以上喺音高等特性上唔同嘅音符同時出現，或者呢啲音符喺出現時間上相近得好交關，令聽嘅人覺得呢幾個音符係同時出現嘅：例如係想像一座鋼琴，彈嗰個人一嘢三隻手指同時撳落去中 C、對上嗰個E 音（E4）同對上嗰個G 音（G4）呢三個 key 嗰度，令到呢幾個音符一齊出現，就可以算係一吓和音；和音可以包埋琶音等嘅分解和弦，分解和弦意思係指可能嗰柞音符實質上唔係同時出現嘅，但佢哋之間嘅時間差好短，令到聽嘅人覺得佢哋係同時出現，或者最少將佢哋視為同一嚿物體，呢種情況常見於笛或者小號等唔能夠同時發出多過一個音符嘅樂器。
和弦係和音嘅一個單位，指三個或者以上嘅音符俾聽嘅人覺得佢哋同時出現。和弦係作曲上好重要嘅一樣嘢，例如和弦行進係指一連串嘅和弦，同埋啲和弦點樣隨時間而變化，例如下面呢串和弦行進係好出名嘅 C 大調IV–V–I 行進：
而眾體行進就係指一段聲入面啲和弦嘅音符慢慢噉向相反方向行進－即係話有條和弦，條和弦嗰啲音符喺音高上隨時間彼此之間愈嚟愈近或者愈嚟愈遠，好似係以下呢段嘢嘅下五線譜噉，就見到兩個音符之間愈嚟愈遠：
樂理上嘅研究會將唔同嘅和弦行進分門別類，包含思考「邊啲音符一齊響傾向會好聽」或者「邊啲和音傾向令聽嘅人產生乜嘢情緒」呀噉，而作曲嘅人會運用呢啲知識，作出能夠達到自己想要嘅效果嘅樂曲。順帶一提，唔同曲種偏好嘅和弦行進都唔同，例如眾體行進喺西洋古典樂裏面成日都見到，而另一方面，世界上有啲地區嘅傳統音樂反而係完全唔會使用和弦同和弦行進嘅。
協和同不協和係指當有多過一個音符一齊響嗰陣，聽音樂嗰個人對於呢啲一齊出現嘅聲之間「係咪有衝突」或者「呢幾吓聲一齊同時出現係咪好聽」嘅主觀感覺，如果話某柞一齊出現嘅音符「協和」，即係話啲人覺得呢柞音符一齊出現係好聽同令人舒服嘅，而如果話某柞一齊出現嘅音符「不協和」，即係話啲人覺得呢柞音符一齊出現係難聽或者令人唔舒服嘅，或者覺得嗰柞不協和嘅音符需要有啲嘢幫佢哋做解決，等佢哋感覺上「完整」啲。協和同不協和呢家嘢可以或多或少噉有文化差異，有一啲音程會係有某啲族群嘅人覺得佢哋協和而又有另外一啲族群嘅人覺得佢哋不協和。
如果以廿一世紀初嘅國際音樂嚟講，協和音程嘅例子有完美八度，即係指兩個同時出現嘅音符相距啱啱好一個八度，一般俾人感覺係舒服嘅；而不協和音程嘅例子就有增四度－增四度喺古典樂上好出名，係指兩個同時出現嘅音符喺音高上相隔三個大二度咁遠，即係例如 F 音同 B 音（有 F-G、G-A 同 A-B 三個大二度）就係個增四度，經驗表明咗，增四度嘅聲（或者大約增四度嘅聲）好多時都令人覺得唔舒服甚至令人覺得驚嘅，所以成日俾人攞嚟做恐怖嘅音樂嘅一部份，例如係恐怖片同恐怖遊戲嘅配樂呀噉。
節奏係音樂嘅另一個重要組成部份，對舞蹈嚟講都好緊要，指啲聲喺時間當中嘅擺位以及週期性嘅規律：音樂本質上就係喺時間當中編排聲，相對於畫同雕塑等嘅視藝係喺空間當中編排色彩，節奏指嘅正正就係一段音樂嗰啲聲喺時間當中係點樣分佈嘅，包括咗啲音符之間嘅時間距離；節奏嘅基本組成部份係拍子，拍子係一種抽象嘅計時單位，一吓拍子（通常用毫秒嚟計）嘅長度可變但喺同一段音樂裏面恆定，而且一吓拍子唔一定要有聲，演奏嘅人有得用腳板踏吓踏吓噉嚟數拍子；而一段音樂「每分鐘有幾多吓拍子」就反映咗段音樂嘅速度，係現代音樂當中衡量一段音樂嘅節奏有幾快嘅最常用指標－bpm 高就係速度快，而 bpm 低就係速度慢。除此之外，唔同音樂之間仲可以喺拍子記號（簡單講就係每個週期有幾多吓拍子）等嘅節奏特性上有差異。
舉個例說明，下圖係莫札特名曲《C 大調第 16 號鋼琴奏鳴曲》第一樂章嘅樂譜開頭嗰一小段，一行樂譜有上下兩條五線譜，而喺呢首曲當中，上五線譜嘅係主旋律，下五線譜嘅係高度重複（所以演奏嘅人可以用佢嚟幫自己留意住拍子）嘅阿爾伯蒂低音－呢段音樂嘅拍號係 4/4，即係話每個週期都有 4 吓拍子，每吓拍子對應一個四分音符；喺下圖嘅下五線譜當中睇到，每個週期都有 8 個八分音符（兩個八分音符 ♫ 對應一個四分音符 ♩），即係每兩個八分音符成一吓拍子。首音樂嘅速度就係指啲拍子之間嘅時間差距（由下五線譜嗰啲八分音符之間嘅時間差反映）。
旋律係指一柞俾聽嗰個人當佢哋係同一嚿物體嘅音符，可以算係音高同節奏嘅結合。一段旋律由一系列嘅聲組成，呢柞聲喺音階上相同或者唔同都得，呢系列嘅聲會由一段特定嘅高低關係同節奏組合埋一齊形成一個整體。旋律最定義嘅特徵係，當一個人聽到一首旋律嗰陣，會將首旋律視為一段能夠單獨噉存在嘅物體，唔會覺得段聲係「由某段音樂嗰度切出嚟、唔完整嘅」。舉個例說明，Pop Goes the Weasel（下圖嗰幅樂譜）就係一首好出名嘅旋律，而附曲係一首包含咗 Pop Goes the Weasel 喺入面嘅樂曲，喺 Pop Goes the Weasel 首原先旋律之外仲加咗啲音符，不過就算將 Pop Goes the Weasel 嗰首旋律由首曲嗰度拆出嚟獨立噉播，多數聽眾嘅腦海都唔會浮現「呢段音樂唔完整」嘅諗法。所以 Pop Goes the Weasel 就算係一首旋律。
一首音樂通常會有段主旋律，係嗰首音樂嘅主要思想同情感嘅所在。主旋律會同啲和音一齊各自獨立噉響，但主旋律通常會大聲啲、獨特啲（例如音色零舍唔同）又或者係啲音高變化得勁啲（伴奏好多時都好重複），令到首主旋律比較大機會成為聽眾嘅注意力中心，例如正話提到嘅《C 大調第 16 號鋼琴奏鳴曲》－由《C 大調第 16 號鋼琴奏鳴曲》樂譜開頭嗰段經已睇得出，同首主旋律（上五線譜）比起嚟，伴奏（下五線譜）相當單調同重複－所以啱嗮攞嚟做主旋律嘅陪襯。
織體係指一首樂曲入面唔同嘅速度、旋律、和音同音色（音色簡單講即係指一吓或者一段聲聽落似係由乜嘢樂器發出）點樣結合埋一齊，形成一首整體嘅樂曲。舉返幾個例嚟說明，以下係幾款常見嘅音樂織體：
... 等等。順帶一提，啲人喺討論音樂嗰陣，好興用「有幾厚」嚟描述一首音樂嘅織體－如果話一首音樂嘅織體厚，即係話首音樂「分好多層」，有好多段唔同嘅旋律疊埋一齊組成，而如果話一首音樂嘅織體薄，即係話首音樂由得嗰一兩段旋律組成。
音樂形式大致上係一指一首樂曲嘅「結構」：一首樂曲可以分做好多段嘅小節，每段小節有若干吓拍子，而小節可以分做若干組（睇埋樂句同樂章等嘅概念），每組有若干段小節，組同組之間成某啲特定嘅關係，呢啲關係就係所謂嘅音樂形式；舉個具體啲嘅例子，想像一首樂曲分三段樂章，每段樂章有若干段小節，當中第一段樂章嘅拍號係 4/4 而第二段樂章嘅拍號係 3/4－兩段樂章之間喺節奏呢樣特性上有明顯嘅差異，不過有某一串特定樣嘅音符硬係會喺每段樂章嘅開頭嗰段出現，所以呢幾段樂章之間有足夠嘅共通點，可以算係一首樂曲。
喺實際應用（即係作曲等嘅工作）上，啲人通常會用一串串嘅羅馬字母嚟表達分析緊嗰首樂曲嘅形式－一串噉嘅符號會包含若干個字母，字母嘅數量表示首曲可以分做幾多段，每個字母表示某一段「屬於邊個款」。舉啲具體嘅例子說明嘅話，古典樂當中比較常見同簡單嘅音樂形式有以下呢啲：
... 等等。順帶一提，每套音樂流派或者音樂傳統都會有佢哋偏好嘅音樂形式，而幻想曲就係泛指唔跟主流音樂形式嘅樂曲，例如《月光奏鳴曲》就係一首廣為人知嘅幻想曲－月光奏鳴曲同一般嘅同期（18 世紀尾同 19 世紀初）奏鳴曲一樣分三段樂章，不過喺例如速度上，月光奏鳴曲第一段樂章速度慢（60 bpm）、第二段速度極快（203 bpm）而第三段速度快得嚟（153 bpm）俾人形容係「好似風暴噉」，呢種形式有別於當時奏鳴曲興用嘅快-慢-快形式，所以《月光奏鳴曲》成日俾人攞嚟做幻想曲嘅一個例子。
音色係指一個音符聽起嚟似係由乜嘢架生－例如「邊種樂器」－發出嚟嘅：由現實世界嘅經驗經已可知，是但攞兩件唔同種嘅樂器，例如一座鋼琴同一部小提琴，跟住用兩件嘢奏出同一個音高（頻率一樣）而且一樣咁響，聽嘅人都會聽得出嗰兩吓聲有某啲分別；而且就算要聽嗰個人蒙住眼睇唔到件樂器，只要佢係噉咦學過吓音樂，佢都會能夠講得出嗰兩吓聲分別係嚟自乜嘢樂器嘅。噉即係表示，嗰兩吓聲實係有某啲差異，而呢啲「令聽嘅人能夠聽得出吓聲係由乜嘢架生發出嘅」嘅聲特性就係所謂嘅音色。
作曲家作曲嗰陣有時會運用音色呢種特性嚟達到想要嘅藝術效果－唔同樂器音色唔同，唔同音色達到唔同嘅藝術效果，所以有唔少樂曲都係作嚟俾特定嘅樂器演奏嘅，一般俾人覺得要用返嗰隻樂器嚟奏先至可以奏得出作曲家想要達到嘅效果：例如係由巴哈作嘅巴洛克音樂名曲《小提琴第二變奏曲》噉，就係一首出咗名專門作嚟俾小提琴獨奏用嘅樂曲，廣泛噉俾人認為係最優美嘅小提琴樂曲之一；又或者可以睇吓由約翰施特勞斯二世作嘅《撥奏普卡》－首曲寫嚟係預咗俾用弦樂器嘅演奏者用撥奏（簡單講就係用手指輕輕力噉彈條弦）嘅方式嚟奏嘅；而交響曲－作嚟俾一大隊交響樂團演奏用嘅樂曲－達得到嘅效果，又會明顯有異於作嚟獨奏或者俾細樂隊演奏嘅樂曲。
音樂可以用音樂元素嘅特性嚟分做唔同嘅曲種。「曲種要點分」呢家嘢可以有啲主觀，而且有啲曲種之間可能有重疊（有啲樂曲會屬多過一種曲種），事實上有唔少學者都喺度詏每一種曲種要點定義，甚至乎係詏「曲種」呢個詞要點定義。不過一般嚟講，冇人會否定音樂元素嘅特性可以攞嚟分曲種，屬同一隻曲種嘅音樂彼此之間有差異但喺某啲音樂元素特性上有共同點，例如用同一樣嘅拍號而且用同一種伴奏，所以鍾意隻曲種其中一首作品嘅人往往傾向都會鍾意屬同一隻曲種嘅其他作品。
舉幾個例子說明：
... 等等。
作曲泛指創作一首原創樂曲嘅過程。作曲嘅人叫作曲家－歷史上出名嘅作曲家有貝多芬、莫札特同柴可夫斯基呀噉，喺最基本上，作曲家可以攞自己鍾意嘅樂曲，將啲樂曲入面嘅某啲片段剪出嚟再將剪咗出嚟嗰啲片段砌埋一齊做一首曲；不過喺現實應用上，作曲家都要對樂理有所理解－佢哋要能夠明白一首音樂可以有咩特性（音高、音階同節奏等），同埋係呢啲特性嘅唔同組合會令聽眾有啲乜嘢感受，例子有正話提到、好似增四度噉嘅不協和音程，增四度出嗮名會營造恐怖等令人唔舒服嘅感覺，所以通常係特登作到恐怖嘅音樂先至會用。
作曲嘅過程可以涉及以下嘅步驟，每個步驟都要用到樂理上嘅知識：
要留意嘅係，上述講嘅嘢係以「首音樂係器樂（齋靠樂器奏嘅音樂）」做前提，如果首音樂係歌（即係指有人聲唱嘅音樂），通常仲要做埋填詞嘅工序。
音樂心理學係心理學嘅一門，專門研究音樂同心理現象之間嘅關係，廣義上可以算係樂理嘅一環。音樂心理學會用科學方法觀察人－甚至第啲動物物種－聽到或者創造音樂嗰陣展現嘅行為，並且嘗試剖析背後嘅心理機制。「研究心理機制」可以係指研究聽音樂或者創造音樂會造成嘅認知功能（首先，聽音樂實會涉及聽覺呢種感知功能），又可以係研究音樂相關嘅活動會點樣影響情緒（由日常觀察都知，音樂能夠帶動人嘅情緒）方面嘅體驗，再深入啲嘅研究仲會睇吓音樂元素嘅特性會點樣影響聽音樂嘅人嘅感受，例如「音樂速度提升會點樣影響聽嘅人嘅腦活動？」等嘅問題。
心流體驗係心理學上一個出名嘅概念，喺音樂教育上都會用到。心流體驗係一種俾人譽為最佳體驗嘅心理狀態。經歷心流嘅人通常係做緊某樣要求技術嘅活動（例如演奏或者唱歌），而佢做做吓一路做一路進入一個高度專注嘅狀態，感覺好享受嗰樣活動，一路直至活動結束為止，而且個人事後仲往往會變到好鍾意嗰樣活動，想玩完再玩。心流呢家嘢唔會話想進入就進入到，而係要喺某啲特定嘅情況下先會發生嘅。從事音樂教育相關嘅工作嘅人好多都好有興趣想知「點樣幫啲學生喺學音樂嗰陣進入心流狀態」：理論上，心流具有「能夠提升一個人做引起心流嗰樣活動嘅動機」嘅效果，所以如果有方法可以令學生喺練習演奏或者唱歌嗰陣進入心流，就能夠有效噉提升佢哋嘅學習效果；做呢方面研究嘅人會用各種方法－包括問卷調查或者喺實驗室用能夠量度腦活動嘅技術－嚟研究「玩音樂嘅人傾向喺乜嘢情況下會進入心流」嘅問題，並且嘗試喺音樂課室入面造出能夠提升心流發生機率嘅設計。
音樂心理學上對打拍子呢種行為嘅研究都相當出名：打拍子係指一隻動物喺腦海入面記住啲拍子嘅能力；音樂心理學對包括人在內嘅好多動物作出觀察，發現打拍子嘅能力喺自然界當中查實並唔常見；齋靠日常觀察經已可知，人有能力打拍子，能夠跟住聽到嘅拍子1 2 3 4... 1 2 3 4...噉數（當中每兩吓拍子之間嘅時間間隔大致恆定），而且仲要係喺腦海入面感受時間嘅流逝，跟住預想中嘅時間，估計下一吓拍子會喺邊一刻出現。呢樣嘢多數動物都做唔到：有研究試過訓練普通獼猴打拍子，發覺就算經過超過一年咁耐嘅訓練，啲獼猴打拍子嗰陣每吓都硬係遲咗幾百毫秒，即係話獼猴似乎唔識好似人噉「估下一吓拍子幾時出現」，淨係一味靠住「一聽到拍子機嘅聲就俾反應郁手」嚟「打拍子」；除此之外，音樂心理學仲有對靈長目以外嘅物種作出研究，發覺絕大部份測試咗嘅動物似乎都冇打拍子嘅能力－打拍子呢種能力淨係得人類同鳳頭鸚鵡等嘅少數物種做得到。
樂理呢家嘢可以追溯到去公元前嘅遠古：早喺公元前 1500 年左右嘅兩河流域文明嗰陣經已有人喺度思考樂理嘅嘢，會用一大柞嘅行話嚟描述有關音樂嘅概念，而且呢柞行話仲俾人用咗成差唔多 1,000 年咁滯；考古學上嘅研究又發現，公元前嘅古印度（公元前 1200 至 1000 年）、古希臘（公元前 570 年起）同古華夏（公元前 200 至 100 年）等嘅古代文明都或多或少噉有出到對音樂作出理論研究嘅文獻。
現代國際通用嘅樂理主要源自中世紀中至後期嘅歐洲：1028 年，中世紀意大利樂理家桂多達賴左寫咗封信俾佢嘅朋友，提到用 A B C D E 噉嘅方法嚟表示一個音符嘅音高，開創咗用字母嚟表達音高嘅做法（現代樂理嘅基礎之一），而且佢寫嘅第啲文獻當中又有提到複音音樂等現代樂理上重要嘅概念，令到佢俾人譽為現代樂譜嘅創始人；第啲樂理概念亦都喺打後嗰幾個世紀出現，例如 1200 年左右嘅法國有咗「用唔同形狀嘅音符嚟表達唔同時間長度嘅聲」嘅做法，而呢種做法嘅影仲有喺現代嘅音符嗰度出現－現代嘅四分音符同八分音符等嘅音符正正就係用個音符嘅形狀嚟表達「嗰吓聲時間上有幾長」嘅。
喺 15 世紀之後，歐洲人（同打後嘅美國人）因為科學革命同工業革命等嘅原因而成為世上最強盛嘅勢力，而且歐洲人响世界好多地方建立咗殖民地，令世界各地嘅人開始模仿歐洲人嘅文化同制度－包括佢哋對音樂嘅思想。到咗廿一世紀，歐美樂理成為咗國際樂理，世界各地從事作曲、演奏同跳舞等相關工作嘅人都會學歐美樂理。同時又有好多人致力研究歐美地區以外嘅傳統樂理，甚至喺度嘗試將呢啲傳統融入去國際樂理裏面。
西樂文獻：